LITKIN, Vaszilij Iljics (Ilja Vasz)
Tyentyukovo, 1895. 12. 15. – Moszkva, 1981.

Nyelvész, költő, műfordító. Zürjén földműves család gyermekeként csupán tanítóképzőt végezhet a világháború előtt. Több éves katonáskodást követően tanít, majd a moszkvai egyetem filológiai karán szerez diplomát. Ugyancsak itt aspiráns, majd egy-egy évig a helsinki és a budapesti egyetemen folytatja és egészíti ki elsősorban finnugor nyelvészeti tanulmányait. A tanulás évei alatt is egyike a forradalom után kibontakozó zürjén művelődésügy (közoktatás, tankönyvkiadás) befolyásos szervező egyéniségeinek. Egyidejűleg költőként és műfordítóként is színre lép. A harmincas évek elején számtalan zürjén és más nemzetiségbeli kollégájával együtt mint „nacionalista” kényelmetlenné válik a sztálini politika számára. A kivégzéstől valamiképp megmenekül, de elhurcolását követően közel húsz évig táborlakó, illetve száműzött. 1959-től (immár Moszkvában) a szovjet tudományos akadémia nyelvtudományi intézete finnugor osztályának munkatársa, vezetője. Nyugdíjazását követően haláláig szűkebb hazájában, Sziktivkárban tevékenykedik egyetemi oktatóként, tudományos tanácsadóként, költőként. Rendkívül sokoldalú, igen termékeny tudós, a szovjetunióbeli modern finnugrisztika egyik megteremtője s legnagyobb hatású nevelő egyénisége.

Fontosabb munkáiból:
•	Az -s névszóképzők a permi, nyelvekben. Budapest, 1927. 20 p.
•	Drevnyepermszkij jazik. Moskva, 1952. 173 p.
•	(Társszerzővel:) Kratkij etyimologicseszkij szlovar komi jazika. Moszkva, 1970. 386 p.
•	Über die Geschichte der syrjanischen Literatur. Ural-Altaische Jahrbücher 34(1962): 214–222. p.
•	Dzordav žö, komi mu (Virágozz hát, komi föld). Versek, poémák, mesék, cikkek. Sziktivkar, 1985. 253 p.

Irodalom:
•	Vaszilij Iljics Litkin. Ukazatyel lityeraturi. Sziktivkar, 1981. 34 p.
•	Domokos P.: Litkin Vaszilij – Petőfi komi (zürjén) fordítója. Irodalomtörténet 50 (1962): 325–329. p.
•	Szíj E.: Vaszilij Iljics Litkin (1895–1981). Egy komi tudós halálára. Filológiai Közlöny 28 (1982): 518–527.